**Namsos Høyre** er partiet Høyres kommuneforening i Namsos. Leder i Namsos Høyre er Tom Collett Prytz. Amund Lein fra Høyre ble valgt til ordfører i Namsos kommune etter kommunestyrevalget i 2023, da Høyre ble største parti. I perioden 2023–2027 har Høyre ti medlemmer av Namsos kommunestyre og fire medlemmer av formannskapet. Hege Bjørgum Skillingstad er leder i kommunestyregruppen.

Historie
--------

*Se også: Namsos' historie og Liste over ordførere i Namsos*
Namsos Høyre ble etablert som en grunnlovsforening i januar 1883. Grunnlovsforeninger ble dannet i forbindelse med statsrådssaken, og skulle organisere velgere, valgmenn og stortingsmenn som mente at kongen hadde en grunnlovsfestet, absolutt vetorett i grunnlovssaker. Et flertall i Namsos bystyre, deriblant ordfører Johannes Bernhard Havig, sympatiserte med grunnlovsforeningen.

Grunnlovsforeningen i Namsos var blant de 174 grunnlovsforeningene som gikk sammen om å danne et sentralstyre for partiet Høyre den 25. august 1884. Venstreforeningen for Namsos prestegjeld ble stiftet i januar 1884.

Grunnlovsforeningene opphørte mange steder, men i de nordtrønderske byene Namsos, Levanger og Steinkjer var det en organisasjonskontinuitet fra grunnlovsforeninger til såkalte moderat-konservative eller moderat-liberale foreninger i 1890-årene. I 1920-årene stilte Høyre til valg i Namsos under navnet Det liberal-konservative parti. Senere var navnet Namsos Høireforening.

Namsos var lenge konservativt styrt: Karl Greiff var bykommunens ordfører 1887–1894 og 1900–1905, og Anton M. Brandtzæg var ordfører 1914–1919.

Høyreorganet *Namdalsposten*, etablert i 1876, ble i 1889 avløst av *Namdalens Blad*, som var partiets presseorgan frem til avisen orienterte seg mot Bondepartiet i 1920. Høyre kjøpte i 1931 *Namdalens Folkeblad*, men dette var ikke en partiavis etter 1934.

Namsos gjennomgikk kommunesammenslåinger i 1964 og 2020, sist med Namdalseid og Fosnes kommuner samt Lund krets fra Nærøy kommune. Høyre fikk ikke ordføreren i den nye storkommunen før etter valget i 2023, da Høyre også ble kommunens største parti. Amund Lein fra Høyre ble valgt til ordfører.

Referanser
----------

1. 1 2  Kaartvedt, Alf (1956). *Kampen mot parlamentarisme 1880–1884. Den konservative politikken under vetostriden*. Oslo: Universitetsforlaget. s. 502.
2. 1 2 3  Sandmo, Espen (9. oktober 2014). «Byens eldste parti har rundet 130 år». Namsos bys historielag. Arkivert fra originalen 19. oktober 2014.
3. 1 2  Saxvik, Kjell (1983). *Fram i hundre års politisk motvind 1883–1983. Nord-Trøndelag Høyre 50 år*. Steinkjer. s. 20–21.
4. ↑  Sandmo, Espen (23. september 2011). «Da de røde tok Namsos». Namsos bys historielag. Arkivert fra originalen 19. oktober 2014.
5. ↑  Krekling, Sigurd (1961). *Namsos 1914–1954*. Namsos kommune. s. 160.
6. ↑  Saxvik, Kjell (1983). *Fram i hundre års politisk motvind 1883–1983. Nord-Trøndelag Høyre 50 år*. Steinkjer. s. 24.
7. ↑  Olsen, Jonas (12. januar 2018). «Et nytt Namsos Høyre ser dagens lys. – Har ambisiøse mål». *Namdalsavisa*. Arkivert fra originalen 13. januar 2018. Besøkt 12. januar 2018. (Abonnement påkrevet)
8. ↑  «Namsos Høyre har ambisjoner om å kapre ordførerstolen». *Namdalsavisa*. 9. januar 2019. Arkivert fra originalen 14. januar 2019. Besøkt 14. januar 2019. (Abonnement påkrevet)

Eksterne lenker
---------------

* Offisielt nettsted Rediger på Wikidata

Portaler: Konservatisme | Trøndelag